Ataria > Abiatu proiektuak > LE DAUPHIN > Le Dauphin ontziaren euskarazko gutunezko harremana: 1757
Proiektu honen aurkeztearen lehen arrazoia XVIII. mendeko gutunezko harremanen corpus baten osaketa da; horren transkripzioa, itzulpena eta hizkuntzari dagozkion oharrak eginik, hizkuntzalaritza, soziolinguistika, literatura eta historia mailan aztertzea, eta alderdi desberdin horien ikerketa original bat egiteko ahala ematea.
Le Dauphin proiektuak bi elementu gurutzatu nahi ditu: alde batetik, XVIII. mendeko euskarazko idatzizko ekoizpenari biziki ekarpen garrantzitsuak diren balio handiko eskuizkribuen ustekabeko aurkikuntzaren interesa; bestetik, aberaski hornitua den corpusaren eraikuntza giza eta gizarte zientzietako datuen tratamendu onaren eta xehearen baldintza izan nahi duen ikerketa zientifikoaren garapen orokorraren mementoa izatea. Hautatu oharpena TEIenarena izanen da eta CNRSeko Biziki Ekipamendu Handiek gomendatu praktika onen segitzeari kasu eginen dio. Artxibatze iraunkorra segurtatuko da.
Proiektu horren helburuen barnean, datu-sarrera, transkripzioa, frantsesezko itzulpena, plataforma informatiko baten bidezko XVIII. mendeko euskal gutun corpusari oharpenak gehitzea eta artxibatzea sartzen dira lehenik, aldi berean Londresen kokatu beste ontzi batzuetatik datozen gisa bereko dokumentuen xerkatzea aurreikusiz. Bigarrenik, Le Dauphineko euskarazko (eta frantsesezko) gutun guziek testu oinarri bat osatzen dute, hizkuntzaren historiari, dialektologiari, soziolinguistikari, literaturari eta historiari dagozkien gai bereziak izanen direnak. Hizkuntzalaritzaren ikuspegitik, dokumentu horiek lapurteraren Hizkuntza Egoeraren (XVIII. mendeko euskara literarioaren oinarri) berri ematearen abantaila handia dute, eta datu originalen baliabide dialektologikoak dira, ezagunak zaizkigun datu garaikideekin erkatzekoak direnak. Soziolinguistikaren ikuspegitik, corpusak garaiko Euskal Herriko egoera diglosikoko alfabetizazio prozesuaz ikerketa baten egiteko bidea emanen du, orduan idatziaren arauez nola jabetzen zen, euskararen gramatizatzearen egoera nolakoa zen, eta fenomeno horien Lapurdiko gizartean nola banatuak ziren aztertuz. Literaturazko ikerketari dagokionaz, gutunek intimotasunaren eta eguneroko errealitateen adierazpenaren, euskarazko genero epistolarraren praktikaren eta gutunaren hizkeraren antolaketa bezalako beste alderdi batzuen ezagutzeko bide originala eskaintzen dute. Azkenik, historiari dagokionaz, gutunek ontziaren mikro-historiaren, ekipaiaren, gutunkideen, eta horren inguruko gai orokorragoen juntatzeko ahala emanen dute: Baiona eta Lapurdiko probintzia, bere bizi sozial eta ekonomikoa, kurtsaren eta ekonomiaren arteko loturak, Atlantikoaren historia eta Kanadarekiko harremanak.